বলিউড কমার্শিয়াল যদি ভাল লাগে, পড়তে পারেন চেতন ভগতের ‘ওয়ান ইন্ডিয়ান গার্ল’। চেনা ছক। পঞ্জাবি মেয়ে। তার বিয়ে। এক ডজন মা-মাসি-পিসি ইত্যাদি। তার মধ্যে ড্রামা। চেতন বলেছিলেন, বইটা নাকি ‘নারীবাদী’ দৃষ্টিকোণ থেকে লেখা। সেই ‘হিসেব’ মতো মেয়েটি কিছুটা বোল্ড। কেরিয়ারিস্টিক। নেশা করতে ভালবাসে। সেই নিয়ে নানা কমিক কাণ্ডও হয়। আরও কিছু কঠিন-জটিল পরিস্থিতি আছে প্লটে। 
সেগুলো জানার জন্য অবশ্য পড়তে হবে বইটা। হালকা প্যাটার্নের গল্প। ফলে ছুটির মুহূর্তে যখন রিল্যাক্স করবেন বা ফেসপ্যাক লাগাবেন, পড়ে ফেলুন! 
মুক্তি পেতে চলেছে ‘দ্য গার্ল অন দ্য ট্রেন’ ছবিটি। পলা হকিন্‌সের প্রথম বই অবলম্বনে। লন্ডনে ঘটে যাওয়া একটা খুন এবং তার সঙ্গে জড়িত রহস্যের সঙ্গে মোলাকাত ঘটে রেচেলের। রেচেল আবার মদে আসক্ত। ডিপ্রেসিভ। বাস্তবটা কী, নেশার ঘোরে সে খালি ঘেঁটে ফেলে! কিন্তু শেষ পর্যন্ত যে ভয়ানক সত্যিটার মুখোমুখি তাকে হতে হয়, সেটা নিয়েই ছমছমে থ্রিলার। ছবি তো দেখবেনই। তার সঙ্গে একবার ফাঁকা সময়ে পড়ে ফেলুন বইটা। এমিলি ব্লান্ট কতটা রেচেল হতে পারলেন, বিজয়া করতে গিয়ে না হয় সেটা নিয়েই আলোচনা করলেন!
এখনও না পড়ে থাকলে এবং সিরিয়াস স্বাদের বই পছন্দ হলে অমিতাভ ঘোষের প্রবন্ধ সংগ্রহ ‘দ্য গ্রেট ডিরেঞ্জমেন্ট’ পড়তে পারেন। জলবায়ু পরিবর্তন এবং তার ভয়াবহ পরিণতির কথা পাঠককে মনে করিয়ে দিয়েছেন তিনি। লিখেছেন, ‘আমাদের ৯/১১’র কথা স্পষ্ট মনে আছে। তার ফলে কী কী হয়েছে বা হতে পারে, তার সবটা সম্পর্কে আমরা অবগত। কিন্তু লার্সেন বি আইস শেল্‌ফের ভেঙে যাওয়ার কথা বেশির ভাগই জানি না। অথচ তার প্রভাব ৯/১১’র চেয়ে কিছু কম ভয়াবহ নয়’। উৎসব চলছে তো ঠিকই, চারপাশের পরিবেশের কথাও একটু ভাবলে 
তো দোষ নেই! সচেতন হওয়াটাই বুদ্ধিমানের কাজ।
যাঁরা আবার কোনও মতেই কঠিন বিষয়-টিষয়ের সঙ্গে অত তাল মেলাতে পারেন না, তাঁরা বেছে নিন প্রীতি শেনয়ের নতুন রোমান্টিক উপন্যাস। ‘ইট্‌স অল ইন দ্য প্ল্যানেট্‌স’। ‘বেস্টসেলার’ লেখকদের তালিকায় বহুদিন নাম লিখিয়েছেন প্রীতি। তাঁর এই গল্পটা অনিকেত এবং নিধি’কে নিয়ে। অনিকেত ভুঁড়িওয়ালা, বইপোকা ছেলে। তার প্রেম হয় এ-লিস্ট মডেল তৃষের সঙ্গে। প্রথমটায় অনিকেত বিশ্বাস করতে পারে না, তার ভাগ্য এভাবে খুলে যাবে! কিন্তু তার অনেক কিছুই পছন্দ নয় তৃষের। নিধি আবার সদ্য কর্পোরেট চাকরি ছেড়ে দেওয়া বছর তিরিশের মহিলা। মনোজের বাগদত্তা। মনোজ যাকে বলে ‘মিস্টার পারফেক্ট’। তার একটাই জিনিস নিধি’কে ভীষণ ভাবায়! এই অনিকেত আর নিধির দেখা হয় ট্রেনে। তারপর? ইট্‌স অল ইন দ্য প্ল্যানেট্‌স! অর্থাৎ নানা রকম চান্স ফ্যাক্টর। বিনোদনের পুরো প্যাকেজ! প্রীতি বলেন, ‘‘আই বিলিভ ইন ডেস্টিনি। প্রেমের ক্ষেত্রে তো ভীষণভাবে। নিজের জীবনেও অনেকবার দেখেছি এর ভূমিকা।’’
অনুরাধা রায় লিখেছিলেন ‘স্লিপিং অন জুপিটার’। একটু অদ্ভুত থ্রিলার। যার কেন্দ্রে পুরীর জগন্নাথ মন্দির। এবং তার কাছেই এক অনাথ আশ্রমে একজন ‘গডম্যান’ আর তার নানা অপরাধমূলক কাজকারবার নিয়েই গল্প। যাতে জড়িয়ে পড়ে এক মেয়ে। অতীত এবং বর্তমানকে ন্যারেটিভে একসঙ্গে বেঁধেছেন অনুরাধা। কিছুটা নিজের অভিজ্ঞতা, কিছুটা রিসার্চ আর বাকিটা কল্পনা মিশিয়ে লেখা। শ্রীলঙ্কায় এ বছরেরই প্রথমদিকে একটি পুরস্কার পায় বই— ‘ডিএসসি প্রাইজ’।